ललित साहू जख्मी, छुरा
बियंग
बिहाव के गोठ छोकरी खोजे ले चालू होथे अऊ ओखरो ले पहिली ले दुल्हीन-दुल्हा दुनो घर वाला मन हा गहना-गुठा बिसा डारे रहिथें। फेर अऊ नत्तादार मन ल का टिकबो, मुहु देखउनी का देबो तेखर संसो रथे। ताहन सगा पार मन ल पूछे के बुता फेर घर के लिपई-पोतई, बियारा-बखरी ल छोलबे-चतवारबे, पंडित बलाबे, लगिन धराबे, कारड छपाबे त सस्ती-मंहगी अऊ आने-आने सगा बर आने-आने कारड सोंच के छपाय बर लागथे। सगा नेवते बर मुखियाच हा जाही नीते सगा रीसा जथे, अब मड़वा छाबे, समियाना, परदा, कुरसी, दरी के बेवस्था करवाबे, बाजा लगाबे त दू ठन लगाय ल परथे नेघ बर गांव के बाजा म चल जथे अऊ बरात जाय बर बैंड बाजा नईते ढोल लगाय ल परथे, गाड़ी किराया करबे तभो दुल्हा बर नवा चमचमाती गाड़ी होना चाही, भले दुल्हा रेमटा राहय फेर ठसन म कमी नई होना चाही। फोटू वाला बुलाबे, रंधईया लगाबे, पानी डोहरईया अऊ सफई करईया बनिहार लटपट म मिलथे। ताहन नेघ के चीज पर्रा-झांपी, दिया-करसा, फूल-माला, सिंघौली-सील बिसा के लानबे, अऊ बिहाव के होवत ले काहीं-काहीं खंगेच रहिथे। अब दुल्हिन-दुल्हा के बड़ अकन कपड़ा-लत्ता लेना, ओला कटवा भोंगवा के देहे के लईक खिलवाना, दुल्हिन ल मेहंदी रचाना, बिरौनी ल उखनवाना (आईब्रो सेटिंग), दुल्हा के दाढ़ी मेंछा रोखवाना, जूता पालिस करवाना, अऊ थोथना के मास उकलत ले रगड़वा के मुहु धोवाना (फेसियल) येला दुल्हिन-दुल्हा दुनो झन करवाथें। यहू सब बड़ मिहनत के बुता आय, अऊ आजकल सबले बड़े बुता मैचिंग करना। दुल्हिन के लुगरा के रंग दुल्हा के कुरता मऊर, जूता, दुल्हिन के पनही, साफा सबो संग जंचना चाही। अब ये सब ल तो जेन भुगते तेन जाने! फेर बरतिया मन ल येखर ले कोनहो फरक नई पड़े।
बरात जाये के दिन गांव भर के मनखे बिहिनिया ले घर मुहाटी ले झांकत रथे, देख तो रे मोटर अइस का? दाढ़ी मुंछा रोखवा के फदफद ले पाऊडर चुपर के उछरे के लइक सेन्ट छिंच के बिहाव घर करा लुटुर-पुटुर होवत रहिथें, सियान मन अपन नाती-पोता ल तियार करके आ जाये रथे। बरात जावत हे त मुंहु पान म रचना जरूरी हे। अपन सबले सुग्घर पेंट-कुरता ल पहिरही, अइसे तो सब जूता पहिरे रथे फेर पनही पहिरही त नवा होना जरूरी हे। अब कतको अतलंघा तियारी करबे फेर बरतिया निकरे म चार घंटा बिलंब होनच हे। सब सकला के मोटर म अंटिया-अंटिया के चघथे त भीड़ अऊ गरमी के मारे जम्मो तियारी ह एकमई हो जथे। दस सीट के मोटर म पंदरा झन अऊ तीस सीट के मोटर म पचास झन हमाथे। सहर वाला बराती मन अतका डट्टा-कुच्चा नई बइठे फेर ओमन ल भारी जोजिया के तियार करे ल परथे। अब गांव ले निकले पांच कि.मी. नई होय राहय अऊ कोनहो उछर देथे तीर-तिखार के मनखे मन उही म सना जथे। थोरुक सहर असन जगा म मोटर थिराथे त जम्मो मनखे बहाना करके मंद पी-पी के आथे, दुल्हा हा ढेड़हा अपन भांटो, अऊ संगवारी मन बर खुदे बेवस्था करवाथे, अऊ कोनहो दुल्हा घलो मंदू होगे त संगवारी मन वोला कतका बेर पियाही कोनहो थाहा नई पावयं। अब ये ढमढम ले आघू बढक़े दुल्हा बाजा-बरतिया संग अपन होवईया ससुराल हबरथे।
गांव के अहातच म दुल्हा डहर ले फटाखा संदेसा पठोय बर फोरे जाथे, गांव के मन हांथ देखा के बताही के मोटर ल कती लेगना हवय। नीते एक झन मोटर के आघू-आघू जगा बताय बर फटफटी कुदाथे, वोहा गांव के सब ले टेसवा बानी के टूरा रथे। मोटर ले ऊतरत खानी जम्मों बरतिया मन के मुंहु देखे के लइक हो जाय रथे, जिंहा जेवनासा दे रथे तिंहा पंखा-कूलर होगे त बने हे नीते तोर बारा हाल ल तेरा हाल होय ले कोनहो नई बचा सके। आतके बेर कलेवा आ जथे, पानी पीना हे त बाहिर म डराम रखाय हे उही म दतो, भीतर म तो कलेवा भर मिलही एक ठन पलेट म आलू गुंडा, मिक्चर, जलेबी, अऊ अंगूर एकमई होके रचाय रथे, अब एक पोरसना खाये के बाद म येला नई मिले हे वोला नई मिले कइके घेरी-बेरी नास्ता मंगवा के जम्मों झन हा पोठ दूदी घांव खाथे, अऊ दुख तब लागथे जतका बेर एक ठन आलू गुंडा बर पूरा पलेट ल मंगा के बांचे चीज ल फेंक देथें।
अब बाहिर म बाजा बाजे के चालू हो जथे, मंधवा मन एक घांव फेर मंद खोजे बर निकर जथे, ओतकी बेर घर वाला मन बाजा धर के, फटाखा फोरत परघाय बर पहुंचथे, त दुल्हा डहर ले गांव के गली खोर म परघावत ले फटाखा फोरे जाथे, काखरो छानी उजरत बांचथे त कोनहो लईका भूंजावत बांचथे, फेर बरतिया बाबू मन के ढमढम कम नई होवय। टूरेलहा मन दूनो बाजा के बीच म नाचथे, अऊ कोनहो भीड़ म समधीन मन दिख गे त नाचे के रफ्तार हा आंय-बांय हो जथे। अब दुनो डाहर के मन ह सुवागत के नेघ ल करथे, अऊ जम्मों झन के बेधुन होके नाचना चालू हो जथे, नवा नचईया मन हा नाचथे कम अऊ कोन-कोन देखत हे तेला ज्यादा गुनत रथे, जुन्नटहा हा बाजा संग ताल मिलाय रथे, अऊ भंगभंगहा हा चारो मुड़ा ल मता डरथे। कभू येखर गोड़ ल खुंदही त कभू ओखर गोड़ ल, इही बेरा म झगरा-लड़ई घलो हो जथे, अतकी बेर मंद खोजईया मंदू मन पहुंचथे अऊ तब सबके पसंद के नाच नागिन डांस देखे ल मिलथे, सिरतोन म येहा अलगे किसम के कला आय, मंद बंद होय ले ये कला नंदाय सकत हे, एक झन रद्दा म घोलंड के नागिन बन जथे त बड़ झन मुंहु म सांफी चाब के सपेरा बन जथे, नागिन फोस-फोस करथे त यहू मन भागे सरीख करथे, अऊ दूनो डहर के बाजा वाला मन जोस म आके समिलहा बजाय के चालू कर देथे त ओतकी बेर कतको झन पिटपिटी ढोंडिय़ा सब बन जथे, पहिली डफड़ा निसान वाला बाजा राहय त दुनो डहर के बाजा वाला मन प्रतियोगिता करय, बाजा बजावत-बजावत दांत म नईते आंखी के बिरौनी म भुईंया म माढ़े सिक्का ल नीते नोट ल उठावय, अइसन करईया ल असल बजनिया समझे जाय, अऊ अइसे नाचत कूदत बराती दुल्ही के घर मुहाटी म पहुंचथे।
जम्मों झन के सुवागत में कोनहो कमी नई होवय, फेर बरतिया मन खाये के बेर लाडू ल ढूलोही नई ते चांऊर पापड़ ल बजाही, कोनहो कथे गिलास बने नइये, त कोनहो ल साग पसंद नई आवय जतका मुहु ततकी अकन रोंग-जोंग चलत रथे अऊ बेंदरा मन असन आनी-बानी के उधम मचाथे। फेर भूला जथे के वहू मन ल कभू अपन बहिनी-बेटी ल बिदा करे ल परही। घर वाला मन अपन हैसियत ले ज्यादा चीज-बस टीकथे, अपन करेजा चानी असन नोनी ल बिहाव करके भेजथे, सरी झेल-झपेट ल सहिथे, दिनोंदिन बरतिया मन बाढ़त जावत हे, पहिली बीस तीस झन बरतिया जाय, अऊ अब तो दू-तीन सौ ले घलो ऊपराहा हो जथे, अऊ सब पहिली ले ज्यादा मानगउन घलो चाहथे। कई ठन समाज में फलदान ल बंद करव कइके कहे जात हे, पईसा धराना, फलदान, लगिन पूजा अऊ बराती अतका घंव सुवागत-सत्कार करत ले घर के मन थर्र खा जथे। बर बिहाव हा हमर संस्कृति परंपरा आय, अऊ ये सब जरूरी घलो हवय फेर मैं पूछथंव बरतिया मन के गिनती ल कम नई करे जा सके का? समाज म जम्मों बेवस्था ल समाज ल आघू बढ़ाय बर बनाए गे हवय फेर अब अइसन ल बरतिया बाबू मन के ढमढम नई कबे त का कबे!
-
awa_Deva bho_Deva hne_Deva hne_Deva hne_Deva hne_Deva hne_Deva unk